
UPRAVNO VIJEĆE
KLASA: 007-04/24-01/2
URBROJ: 2186-1-26-01-24-2
Varaždin, 21. lipnja 2024. godine

Z A P I S N I K

Sa 39. sjednice Upravnog vijeća Ljekarne Varaždinske županije (dalje u tekstu: Upravno vijeće), održane dana 21. lipnja 2024. godine s početkom u 08:00 sati.

Predsjednica Upravnog vijeća pozdravlja prisutne članove te sukladno članku 13. Poslovnika o radu Upravnog vijeća zaključuje da su sjednici Upravnog vijeća nazočni članovi:

1. Maja Hrešć, predstavnica osnivača, predsjednica Upravnog Vijeća
1. Krešimir Grđan, predstavnik osnivača,
1. Robert Dukarić, predstavnik osnivača, 
1. Zvezdana Petrović, predstavnica radnika izabrana od strane Stručnog vijeća Ljekarne Varaždinske županije,
1. Silvija Modrić, predstavnica radnika,

Predsjednica Upravnog vijeća utvrđuje da postoji kvorum za pravovaljano odlučivanje i donošenje odluka. Također konstatira da su sjednici nazočni i: ravnatelj Ljekarne Varaždinske županije Mirko Magić, predsjednica Stručnog vijeća Ljekarne Varaždinske županije, Slavica Čelar, voditeljica računovodstva i zapisničarka Vlasta Tuđa. 

Predsjednica daje na raspravu predloženi dnevni red.

1. Obavijest o imenovanju predsjednika (m/ž) i novog člana Upravnog vijeća Ljekarne Varaždinske županije,
	Referent: Maja Hrešć, predsjednica Upravnog vijeća;
2. Izbor zamjenika predsjednika (m/ž) Upravnog vijeća Ljekarne Varaždinske županije,
	Referent: Maja Hrešć, predsjednca Upravnog vijeća;
3. Verifikacija Zapisnika sa 38. sjednice Upravnog vijeća od 27. svibnja 2024. godine,
	Referent: Maja Hrešć, predsjednica;
4. Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje 01. siječnja 2024. godine do 30. travnja 2024. godine,
	referent: Vlasta Tuđa, voditeljica računovodstva;
5. Donošenje Odluke o razrješenju zamjenice ravnatelja te Odluke o imenovanju novog zamjenika
	ravnatelja (m/ž),
	Referent: Mirko Magić, ravnatelj;
6. Ispravak odredbe čl. 11. Pravilnika o unutarnjem ustrojstvu i sistematizaciji radnih mjesta
	Ljekarne Varaždinske županije (KLASA: 100-03/24-03/1, URBROJ: 2186-1-26-01-24-2, od 29.
	travnja 2024. godine),
	Referent: Mirko Magić, ravnatelj;
7. Donošenje Odluke o odabiru ekonomski najpovoljnije ponude za nabavu usluge izrade
	projektne dokumentacije za izgradnju Doma zdravlja i ljekarne u Ljubešćici,
	Referent: Mirko Magić, ravnatelj;
8. Razno.

[bookmark: _Hlk172016305]TOČKA 1. DNEVNOG REDA
Obavijest o imenovanju predsjednika (m/ž) i novog člana Upravnog vijeća Ljekarne Varaždinske županije,
Referent: Maja Hrešć, predsjednica Upravnog vijeća;

	Predsjednica predstavlja novog člana Upravnog vijeća Roberta Dukarića nakon prestanka mandata prof. dr. sc. Marijana Cingule zbog smrti te mu želi dobrodošlicu.

TOČKA 2. DNEVNOG REDA
Izbor zamjenika predsjednika (m/ž)  Upravnog vijeća Ljekarne Varaždinske županije,
Referent: Maja Hrešć, predsjednca Upravnog vijeća;

	Predsjednica daje na raspravu donošenje Odluke o izboru zamjenika predsjednice Upravnog vijeća Roberta Dukarića. Na raspravu se javlja Zvezdana Petrović koja pozdravlja novog člana Upravnog vijeća te vjeruje da će njegov doprinos u radu dati novu snagu i svježinu koja će poslovanje Ljekarne usmjeriti u boljem razvojnom pravcu. Nakon toga predlaže kao zamjenika Upravnog vijeća Silviju Modrić, članicu UV-a kao predstavnica radnika, zbog ravnoteže jer je predsjednica UV-a iz redova članova koje je imenovao osnivač.
	Javlja se ravnatelj Mirko Magić koji konstatira da je prijedlog o imenovanju novog zamjenika Upravnog vijeća usuglašen s osnivačem te moli glasanje. Također čestita na izboru novom članu Upravnog vijeća.
	Odluka je usvojena s tri glasa ZA i dva SUZDRŽANA.
	Javlja se zamjenik predsjednice Robert Dukarić te zahvaljuje na lijepom prijemu te se kratko predstavlja i navodi da ima iskustvo rada u upravnim vijećima i nada se da će pridonijeti dobroj suradnji.
	Predsjednica Maja Hrešć zahvaljuje se na raspravi Zvezdani Petrović i želi dobrodošlicu novom zamjeniku.



TOČKA 3. DNEVNOG REDA
Verifikacija Zapisnika sa 38. sjednice Upravnog vijeća od 27. svibnja 2024. godine,
Referent: Maja Hrešć, predsjednica;

	Predsjednica poziva članove da iznesu primjedbe na Zapisnik ukoliko ih ima. 
	Zapisnik sa 38. sjednice Upravnog vijeća jednoglasno se prihvaća.

TOČKA 4. DNEVNOG REDA
Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje 01. siječnja 2024. godine do 30. travnja 2024. godine,
referent: Vlasta Tuđa, voditeljica računovodstva;

	Financijske pokazatelje iznosi voditeljica računovodstva Vlasta Tuđa (dokumentacija se nalazi u materijalima za sjednicu), na čemu predsjednica Upravnog vijeća zahvaljuje te otvara raspravu.
	Javlja se Silvija Modrić koja konstatira da su rezultati jako lijepi te predlaže stimulaciju za zaposlene i apelira na ravnatelja da se stimulacija i isplati.
	Javlja se Zvezdana Petrović koja podržava prijedlog Silvije Modrić i naglašava da financijskog prostora ima te da je to pitanje volje. Također navodi da je prisutno nezadovoljstvo kod zaposlenih kao i otkaz jednog magistra. 
	Zatim se na raspravu javlja Slavica Čelar te također navodi da financijski pokazatelji ukazuju da ima prostora za stimulaciju. Navodi da je promjenom koeficijenata povećano nezadovoljstvo te da bi stimulacija to mogla zaustaviti ili barem ublažiti. 
	Zatim se za raspravu javlja ravnatelj Mirko Magić koji navodi da je stimulacija trenutno problematična jer se u roku od 6 mjeseci treba donijeti Pravilnik o nagrađivanju što treba biti usuglašeno sa svim zdravstvenim ustanovama. Prema njegovim saznanjima još niti jedna zdravstvena ustanova nije donijela Pravilnik o nagrađivanju. Također navodi da stimulacije sljedeći mjesec sigurno neće biti, ali u sljedeća tri mjeseca je moguće. Isto tako što se tiče otkaza magistra, ravnatelj navodi da nije stekao dojam da se radi o otkazu zbog nezadovoljstva već se radi o privatnim razlozima. Ravnatelj iskazuje žaljenje zbog otkaza, ali isto tako navodi da je raspisan natječaj za magistra, ali se još nitko za sada nije javio. 
	Zvezdana Petrović se ponovno javlja oko isplate stimulacije i naglašava da je postojeći Statut na snazi te smatra da se trebaju primjenjivati postojeća pravila. 
	Javlja se zamjenik Dukarić koji tvrdi da je problem zapošljavanja prisutan svugdje, ne samo u našoj Ustanovi.
	Slavica Čelar navodi da treba ljude stimulirati da ne odlaze jer svi radimo za plaću.
	Ravnatelj izjavljuje da nije protiv isplate stimulacije i da ništa ne može obećati te navodi da će stimulacija biti isplaćena kada se usvoji Pravilnik o nagrađivanju.
	Zamjenik predsjednice Dukarić izjavljuje da je cijeli život radio u privatnom sektoru te da postoji više vidova isplate stimulacije. 
	Ravnatelj još navodi da se pri isplati stimulacije treba uzeti u obzir poslovanje ljekarni te da nije logično da se dobiva stimulacija ako ljekarna negativno posluje na što Silvija Modrić izjavljuje da se takve ljekarne onda jedino mogu zatvoriti. 
	Predsjednica Upravnog vijeća navodi da uvjeti u ljekarnama nisu toliko loši kako se iz rasprave može zaključiti te daje Odluku o prihvaćanju Financijskog izvješća na glasovanje.
	Odluka je jednoglasno usvojena.


TOČKA 5. DNEVNOG REDA
Donošenje Odluke o razrješenju zamjenice ravnatelja te Odluke o imenovanju novog zamjenika
	ravnatelja (m/ž),
	Referent: Mirko Magić, ravnatelj;

	Ravnatelj Mirko Magić navodi da je Marija Novak podnijela ostavku na mjesto zamjenice ravnatelja. Navodi da je razgovarao s puno magistara koji su sposobni za obavljanje funkcije zamjenika ravnatelja te da je dvoje zainteresiranih.
	Predlaže da se Odluka o razrješenju Marije Novak prihvati te predlaže novu zamjenicu ravnatelja mr.sc. Maju Šegović, mag.pharm..
	Predsjednica otvara raspravu na koju se nitko ne javlja.
	Odluka je jednoglasno usvojena.

TOČKA 6. DNEVNOG REDA
Ispravak odredbe čl. 11. Pravilnika o unutarnjem ustrojstvu i sistematizaciji radnih mjesta
Ljekarne Varaždinske županije (KLASA: 100-03/24-03/1, URBROJ: 2186-1-26-01-24-2, od 29.
travnja 2024. godine),
Referent: Mirko Magić, ravnatelj;

	Ravnatelj navodi da je u članku 11. Pravilnika o unutarnjem ustrojstvu i sistematizaciji radnih mjesta Ljekarne Varaždinske županije (KLASA: 100-03/24-03/1, URBROJ: 2186-1-26-01-24-2), koji je Upravno vijeće Ljekarne varaždinske županije donijelo na 37. sjednici  održanoj dana 29. travnja 2024. godine pogrešno naveden datum prethodno važećeg Pravilnika o unutarnjem ustrojstvu i sistematizaciji radnih mjesta Ljekarne Varaždinske županije (URBROJ:90/1-2020, 54/1-2021, 148/1-2021, 36/1-2022, KLASA:200-02/24-02/1, URBROJ:2186-1-26-01-23-5), konkretno u vidu datuma donošenja bi trebalo stajati kao 24.06.2020 umjesto 30.07.2014..
	Odluka je usvojena s 3 glasa ZA i 2 SUZDRŽANA glasa.

TOČKA 7. DNEVNOG REDA
Donošenje Odluke o odabiru ekonomski najpovoljnije ponude za nabavu usluge izrade
projektne dokumentacije za izgradnju Doma zdravlja i ljekarne u Ljubešćici,
Referent: Mirko Magić, ravnatelj;

	Predsjednica moli ravnatelja da zbog novog člana Upravnog vijeća objasni o čemu se radi. Ravnatelj navodi da se radi o ponudi za izradu projektne dokumentacije za izgradnju Doma zdravlja i ljekarne u Ljubešćici. Konstatira da je Ponuda potpuna i najpovoljnija pa je prijedlog da se prihvati.
Predsjednica otvara raspravu na koju se nitko ne javlja.
	Odluka je usvojena s 3 glasa ZA i 2 SUZDRŽANA glasa.

TOČKA 8. DNEVNOG REDA
Razno.

	Ravnatelj obavještava da će sljedeći tjedan biti elektronska sjednica oko prihvaćanja tvrtke koja će obavljati uslugu čišćenja u Ljekarni. Navodi da je danas zadnji dan natječaja te da će se u ponedjeljak otvoriti ponude. Dokumentaciju će biti poslana članovima te moli da se isto elektronski odglasa.
	Javlja se Slavica Čelar s upitom oko mogućnosti zapošljavanja čistačice, na što ravnatelj odgovara negativno s obrazloženjem da osnivač nije dozvolio zapošljavanje, odnosno da dio čisti vanjski servis, a dio čistačice koje su zaposlenici. Slavica Čelar na to odgovara da već takva kombinacija postoji, međutim ravnatelj tvrdi da je trend da se ide na servis. Slavica Čelar uzvraća da gdje ima volje ima i načina, i da to vrijedi i za čistačicu i za stimulaciju.
	Na kraju javlja se predsjednica Maja Hrešć koja navodi da je u svoje ime propustila reći da se zahvaljuje Županiji i županu na imenovanju s nadom u konstruktivan rad.

